**Informatīvais ziņojums**

**„Par finansējumu Dabas aizsardzības pārvaldei”**

Vides aizsardzības un reģionālās attīstības ministrija iesniedz izskatīšanai Ministru kabinetā Informatīvo ziņojumu par Vides aizsardzības un reģionālās attīstības ministrijas pakļautībā esošu iestādi – **Dabas aizsardzības pārvaldi (turpmāk arī - DAP),** kuras **mērķis** ir sekmēt vienotas dabas aizsardzības politikas realizēšanu Latvijā, kā arī veikt efektīvu Latvijas īpaši aizsargājamo dabas teritoriju apsaimniekošanu un pārvaldīšanu.

Dabas aizsardzības pārvalde tika izveidota 2002.gada 1.maijā ar Ministru kabineta rīkojumu Nr.204 „Par Dabas aizsardzības pārvaldes izveidošanu”.

Saskaņā ar Ministru kabineta 2009.gada 6.maija rīkojumu Nr.290 „Par Dabas aizsardzības pārvaldes, Rāznas nacionālā parka administrācijas, Ķemeru nacionālā parka administrācijas, Gaujas nacionālā parka administrācijas, Slīteres nacionālā parka administrācijas, Ziemeļvidzemes biosfēras rezervāta administrācijas un Teiču dabas rezervāta administrācijas reorganizāciju un Dabas aizsardzības pārvaldes izveidi” tika izveidota jauna valsts pārvaldes iestāde – Dabas aizsardzības pārvalde.

2009. gadā Dabas aizsardzības pārvalde un īpaši aizsargājamo dabas teritoriju administrācijas tika reorganizētas ar mērķi izveidot vienu iestādi, lai sekmētu vienotas dabas aizsardzības politikas realizēšanu Latvijā, kā arī veicinātu efektīvāku Latvijas īpaši aizsargājamo dabas teritoriju apsaimniekošanu un pārvaldīšanu.

Dabas aizsardzības pārvaldei pēc 2009. gadā veiktās reorganizācijas ir šādas funkcijas:

1) Saeimas un Ministru kabineta izveidoto īpaši aizsargājamo dabas teritoriju (turpmāk – aizsargājamā teritorija) pārvaldīšana;

2) valsts dabas aizsardzības politikas īstenošana, tai skaitā sugu un biotopu aizsardzības jomā;

3) uzraudzības institūcijas funkcijas saskaņā ar normatīvajiem aktiem par starptautisko tirdzniecību ar apdraudētajām savvaļas dzīvnieku un augu sugām;

4) kompetentās iestādes funkcijas saskaņā ar normatīvajiem aktiem par tirdzniecību ar izstrādājumiem no roņveidīgajiem;

5) kompensāciju izmaksu administrēšana par saimnieciskās darbības ierobežojumiem īpaši aizsargājamās dabas teritorijās un mikroliegumos, kā arī zaudējumu atlīdzības izmaksu administrēšana par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem.

Dabas aizsardzības pārvaldei ir šādi uzdevumi:

1) organizē un uzrauga dabas aizsardzības plānu izstrādi un atjaunošanu aizsargājamām teritorijām, kā arī veicina un koordinē minēto plānu ieviešanu;

2) organizē un uzrauga sugu un biotopu aizsardzības plānu izstrādi un atjaunošanu, kā arī veicina minēto plānu ieviešanu;

3) plāno un organizē nepieciešamos dabas aizsardzības un apsaimniekošanas pasākumus aizsargājamās teritorijās un mikroliegumos;

4) organizē īpaši aizsargājamo sugu, to dzīvotņu, kā arī īpaši aizsargājamo biotopu optimālus uzturēšanas un atjaunošanas, kā arī aizsardzības pasākumus;

5) sagatavo informāciju sabiedrībai un Eiropas Komisijai par Eiropas nozīmes aizsargājamām dabas teritorijām (*Natura2000*), īpaši aizsargājamām sugām un īpaši aizsargājamiem biotopiem, kā arī par īpaši aizsargājamo sugu indivīdu iegūšanu;

6) kontrolē aizsargājamo teritoriju, sugu un biotopu, kā arī mikroliegumu aizsardzību regulējošo normatīvo aktu ievērošanu;

7) kontrolē tirdzniecību ar apdraudētajiem savvaļas dzīvniekiem un augu sugu īpatņiem;

8) saskaņā ar dabas aizsardzību regulējošajiem normatīvajiem aktiem izsniedz un anulē atļaujas, kā arī aptur to darbību, sniedz atzinumus un saskaņojumus dabas aizsardzības jomā;

9) sniedz teritoriju plānojumu izstrādei nepieciešamo informāciju par aizsargājamām teritorijām, īpaši aizsargājamām sugām un īpaši aizsargājamiem biotopiem un to aizsardzības režīmu, kā arī, ja pašvaldība atrodas aizsargājamā teritorijā, sniedz nosacījumus teritoriju plānojumu izstrādei un atzinumus par teritoriju plānojumiem;

10) izglīto sabiedrību dabas aizsardzības jautājumos, veicina sabiedrības (tai skaitā zemes īpašnieku) iesaistīšanu aizsargājamo teritoriju un mikroliegumu apsaimniekošanā un sugu un biotopu aizsardzībā;

11) nodrošina informatīvo zīmju izvietošanu dabā aizsargājamo teritoriju ārējo robežu apzīmēšanai;

12) koordinē un veic aizsargājamās teritorijās zinātniskos pētījumus un monitoringu dabaszinātņu jomā, apkopo un glabā zinātnisko pētījumu rezultātus un monitoringa datus, uzkrāj un apkopo informāciju par veiktajiem, notiekošajiem un nepieciešamajiem dabas aizsardzības pasākumiem aizsargājamās teritorijās un mikroliegumos;

13) saskaņā ar normatīvajiem aktiem un dabas aizsardzības plāniem apsaimnieko Vides ministrijas valdījumā esošos valsts nekustamos īpašumus, kuri nodoti pārvaldes turējumā;

14) īsteno projektus dabas aizsardzības jomā;

15) uztur aizsargājamo teritoriju un mikroliegumu, kā arī īpaši aizsargājamo sugu, to dzīvotņu un īpaši aizsargājamo biotopu valsts reģistru, sagatavo, uztur un sniedz ģeotelpisko informāciju par aizsargājamām teritorijām un mikroliegumiem, tai skaitā īpaši aizsargājamām sugām un īpaši aizsargājamiem biotopiem;

16) Eiropas Vides aģentūrai sniedz datus par aizsargājamām teritorijām, aizsargājamām sugām, to dzīvotnēm un biotopiem;

17) nodrošina bioloģiskās daudzveidības informācijas apmaiņas sistēmas "Informācijas un sadarbības tīkls" darbību un datu apmaiņu, kā arī veic atbildīgās institūcijas funkcijas;

18) nosaka to aizsargājamās teritorijās esošu īpaši aizsargājamo sugu un īpaši aizsargājamo biotopu sarakstu, kuru dzīvotņu vai atrašanās vietu atklāšana var kaitēt vides aizsardzībai, ierosina ierobežot, apturēt vai aizliegt sugu un biotopu izmantošanu, ja tā var apdraudēt sugu populāciju un biotopu eksistenci;

19) sertificē sugu un biotopu aizsardzības jomas ekspertus, veic ekspertu profesionālās darbības uzraudzību un izvērtē ekspertu profesionālo darbību, izveido un uztur ekspertu reģistru, kā arī izvērtē citus ar sertificēšanu saistītus jautājumus, izveido un uztur sugu un biotopu aizsardzības jomas ekspertu sniegto atzinumu datubāzi.

Dabas aizsardzības pārvaldei izdevumi 2013. gadā no vispārējā kārtībā sadalāmās dotācijas no vispārējiem ieņēmumiem ir 1 594 288 Ls un ieņēmumi no maksas pakalpojumiem un citi pašu ieņēmumi ir 701 950 Ls.

Dotācija no vispārējā kārtībā sadalāmās dotācijas no vispārējiem ieņēmumiem 2013. gadā nosedz tikai daļu no Dabas aizsardzības pārvaldes nepieciešamajiem izdevumiem:

* atlīdzību 892 696 Ls,
* sociālos pabalstus – kompensāciju izmaksu zemes īpašniekiem par saimnieciskās darbības ierobežojumiem īpaši aizsargājamās dabas teritorijās un mikroliegumos (atbilstoši Ministru kabineta 16.08.2012. sēdē papildus piešķirtajiem naudas līdzekļiem prioritāro pasākumu nodrošināšanai 2013. gadā) 462 870 Ls;
* monitoringa programmas īstenošanu - *Natura2000* un fona monitorings (atbilstoši Ministru kabineta 16.08.2012. sēdē papildus piešķirtajiem naudas līdzekļiem prioritāro pasākumu nodrošināšanai 2013. gadā) 254 600 Ls.

Iestādes budžetā paredzētā pašu ieņēmumu daļa līdz šim tika nodrošināta, iegūstot koksni no Vides aizsardzības un reģionālās attīstības ministrijas (turpmāk – VARAM) valdījumā esošā valsts meža nacionālajos parkos. Par šādu pieeju jau vairākkārtīgi ir iebildušas vides nevalstiskās organizācijas, tai skaitā Vides konsultatīvā padome. Turklāt, ievērojot labas meža apsaimniekošanas principus, lai nodrošinātu sugu un biotopu aizsardzību, bioloģisko daudzveidību un ilgtspējību, laika periodā no 2014. līdz 2016.gadam pašu ieņēmumus no koku ciršanas DAP var nodrošināt tikai 150 000 latu apjomā, bet sākot ar 2017.gada pašu ieņēmumus no plānveidīgas koku ciršanas DAP nodrošināt nevar. Līdz ar to vispārējā kārtībā sadalāmā dotācija no vispārējiem ieņēmumiem esošajā apjomā nenodrošina DAP normatīvajos aktos deleģēto funkciju un uzdevumu veikšanu līdzšinējā apjomā. Sākot ar 2014. gadu ir nepieciešams palielināt vispārējā kārtībā sadalāmās dotācijas no vispārējiem ieņēmumiem piešķiramās daļas īpatsvaru finansējumam no valsts budžeta, lai nodrošinātu līdzekļus DAP funkciju veikšanai. Lai nebūtu jāveic plānveidīga koku ciršana nacionālajos parkos, nepieciešams palielināt vispārējā kārtībā sadalāmās dotācijas no vispārējiem ieņēmumiem daļu DAP budžetā par 551 950 latu – katru gadu, vienlaikus šādā apmērā – par 551 950 latiem samazinot pašu ieņēmumu daļu. Informācija par DAP plānotajiem valsts pamatbudžeta ieņēmumiem un izdevumiem apakšprogrammā „24.08.00 Nacionālo parku darbības nodrošināšana” 2013. – 2016.gadam atspoguļota šī informatīvā ziņojuma 1.tabulā.

Informācija par DAP izdevumiem no vispārējā kārtībā sadalāmās dotācijas no vispārējiem ieņēmumiem daļas palielināšanas 551 950 latu apmērā 2014. – 2016.gadam (sadalījumā pa izdevumu veidiem atbilstoši ekonomiskajām kategorijām) atspoguļota šī informatīvā ziņojuma 2.tabulā.

Ja DAP funkciju veikšanai līdzekļi nākotnē tiktu nodrošināti no valsts budžeta, tie ieņēmumi no koku ciršanas, kas nepieciešama īpaši aizsargājamo biotopu un īpaši aizsargājamo sugu dzīvotņu atjaunošanai, aizsardzībai un saglabāšanai, kultūras pieminekļu saglabāšanai, ceļu, elektrisko tīklu un citu komunikāciju un infrastruktūras objektu uzturēšanai, mākslīgi izveidoto mežaudžu ilglaicīgai rekonstrukcijai, ainavas kvalitātes uzlabošanai, skatupunktu ierīkošanai un uzturēšanai, meža ugunsdrošības un ugunsdzēsības pasākumu īstenošanai, ārkārtējās situācijās, kā arī no bīstamo koku (koki, kas apdraud cilvēku dzīvību un veselību, tuvumā esošās ēkas vai infrastruktūras objektus) ciršanas tiks ieskaitīti valsts budžetā.

Piešķirot nepieciešamos līdzekļus DAP tiktu nodrošināts, ka VARAM valdījumā esošajos valsts mežos netiktu veiktas cirtes, kuru mērķis ir koksnes ieguves un ienākumu nodrošināšana, bet gan tiktu īstenota meža ilgtspējīga (nenoplicinoša) apsaimniekošana, bioloģiskās daudzveidības saglabāšana un uzturēšana vismaz pašreizējā līmenī, nodrošināts sugu un biotopu labvēlīgas aizsardzības statuss. Kā arī tiktu nodrošināts, ka valsts pārvaldes iestādes funkcijas netiek finansētas no ienākumiem par koku ciršanu īpaši aizsargājamās dabas teritorijās, jo par dabas aizsardzību atbildīgās valsts pārvaldes iestādes ienākumi nevar būt tieši atkarīgi no koksnes ieguves.

Lai nodrošinātu sekmīgu normatīvajos aktos noteikto Dabas aizsardzības pārvaldes funkciju veikšanu un realizētu noteiktos uzdevumus, ir nepieciešams lielāks valsts atbalsts. Ikgadējais nepieciešamais vispārējā kārtībā sadalāmās dotācijas no vispārējiem ieņēmumiem piešķiramās daļas palielinājums no valsts budžeta ir 551 950 latu apmērā, sākot ar 2014.gadu.

Vides aizsardzības un reģionālās attīstības ministrs E.Sprūdžs

Vizē: valsts sekretārs A.Antonovs

18.06.2013 10:55

1296

Z.Brice, 67026917

Zane.Brice@varam.gov.lv